
ABOUT US 


Abde Mustafa Official Ke Baare Mein 

Abde Mustafa Official Ek Islami Tanzeem Hai Jo Ahle Sunnat Wa Jama'at 
Ke Manhaj Par Kaam Kar Rahi Hai 

Is Tanzeem Ka Maqsad Quraano Sunnat Ki Taleemat Ko Aam Kama Hai 
Aur Khidmat E Khalq Bhi Isi Maqsad Ke Tehat Hai 

Sana 2014 Isvi Mein Hindustan Ke Shehar Hazaribagh Se Chand Logon Ne 
Mil Kar Is Safar Ka Aaghaz Kiya Phir Aage Chal Kar Kayi Log Is Me Shamil 
Hote Gaye Aur Bahut Hi Qaleel Muddat Mein Abde Mustafa Official Ek 
Tanzeem Ban Kar Saamne Aayi 


Aaghaz Is Tarah Hua Ke Logon Mein Ilm Ki Kami aur Amal Se Doori Ko 
Dekhte Huye Haftawaar Ijtema'aat Ka Ehtimam Kiya Gaya Jis Mein Har 
Hafte Alag Alag Gharon Me Mehfil Sajayi Jaati Phir Ilmi Aur Islaahi 
Bayanat Diye Jaate Aur Iske Liye Ulama -e- Ahle Sunnat Ko Mad'oo kiya 
Jaata Tha 

Kayi Maheeno Balki Ek Saal Se Zaaid Ye Silsila Jaari Raha, Is Ke Sath Sath 
Yadgaar Ayyam Ki Munasibat Se Jalse Karwana, Milaadun Nabi Ke Juloos 
Ka Ehtimam Kama Aur Khalq Ki Khidmat Bhi Jaari Rahi 

Is Ke Baad Hum Ne Electronic Media Ke Zariye Tezi Se Phail Rahi Buraiyon 
Ko Dekha To Mahsoos Hua Ke Is Maidan Mein Bhi Utarne Ki Sakht 
Zaroorat Hai Aur Phir Apne Maqsad Ke Husool Ke Liye Hum Ne Is Taraf 
Rukh Kiya 


Mukhtalaf Social Networking Websites Aur Applications Par Jab Kaam 
Shuru Kiya Gaya To Bahut Ki Kam Waqt Mein Badhti Maqbooliyat Ko 
Dekh Kar Is Ka Yaqeen Ho Gaya Ke Is Maidan Me Kaam Kama Kitna 
Zaroori Hai 


Is Ke Liye Hum Ne Facebook, WhatsApp, Blogger Aur Baad Mein 
Telegram, Instagram, YouTube aur Website Ko Zariya Bana Kar Logo Tak 
Pahuchane Ki Koshish Ki 



ABOUT US 


Tanzeem Se Munsalik Har Shakhs Ki Pur Khuloos Kawisho Ne Bahut Jald 
Apna Rang Dikhaya Aur Dekhte Hi Dekhte Ye Naam "Abde Mustafa 
Official" Hazaaro Logon Ne Jaan Liya 


Is Tanzeem Ki Janib Se : 

Ilmi, Tehqeeqi Aur Islaahi Tehreero Ko Aam Kiya Jata Hai Taaki Logon Ke 
Aqaido Nazariyat Aur Aamaal Ki Islaah Ho Sake, 

Tehqeeqi Mauzu'at Par Risaale Tarteeb Diye Jate Hain, 

Kutub Wa Rasail Ko Telegram Ke Zariye Aam Kiya Jata Hai, 

Tehreerat Aur Rasail Ko Chand Mukhtalaf Zubaano Me Tarjuma Kar Ke 
Aam Kiya Jata Hai Taaki Zyada Logon Tak Paigham Pahunchaya Jaa Sake, 

WhatsApp Par Saikdo Groups Mein Logon Ko Jod Kar Mukhtalaf Mauzuaat 
Par Tehreerein Waghaira Bheji Jaati Hain, 

YouTube Par Videos Record Kar Ke Upload Ki Jaati Hain, 

Instagram Par Tasweerein Upload Ki Jaati Hain Jo Aayaat, Ahadees Aur 
Aqwal Par Mushtamil Hoti Hain, 

In Ke Ilawa Sunniyo Ke Aapas Mein Nikah Ke Liye Ek Service Banaam "E 
Nikah Service" Shuru Ki Gayi Hai Jahan Poore Hindustan Se Nikah ke Liye 
Sunni Ladke Aur Ladkiyon Ki Profile Banayi Jati Hai Taaki Log Aasani Se 
Rishte Talaash Kar Sakein, 

Ab Tak Ahle Sunnat Ke Liye Koi Khaas Aisi Service Maujood Nahi Thi 
Allah Ki Taufique Se Humein Is Par Bhi Kaam Karne Ka Mauqa Mila 

Ye Safar Jaari Hai Aur Har Din Ye Koshish Ki Jaati Hai Ke Ise Pehle Se 
Behtar Banaya Jaaye Aur Bade Se Bade Paimane Par Kaam Kiya Jaaye Insha 
Allah Ye Koshishein Is Tanzeem Ke Saath Mil Kar Kaam Karne Walon Ke 
Liye Maghfirat Ka Zariya Hongi Aur Us Din Jab Logon Ke Aamal Zaahir 
Honge Aur Hisabo Kitab Hoga To Ye Aaj Ka Kaam Us Din Ke Liye Aaram 
Hoga, Insha Allah 


Abde Mustafa Official 



Hazrat Ayyoob Ke Waqiye Par Tehqeeq 


Hazrat Ayyoob Ke Waqiye Par Tehqeeq 

Hazrat Ayyoob Alaihissalam Allah Ke Nabi Hain. Aap 
Hazrate Ishaaq Alaihissalam Ki Aulad Mein Se Hain. Allah 
Ta'ala Ne Aapko Kasrate Maal Aur Aulad Se Nawaza Tha. 
Aap Par Ek Waqt Aisa Aaya Ke Allah Ta'ala Ne Aapko 
Azmaish Mein Daala Aur Aapki Aulad Aur Maal Waghaira 
Aapse Dur Ho Gaye. 

Allah Ki Raah Mein Uske Nek Bando Ki Azmaish Hoti Hai 
Aur Chunke Ambiya-e-Kiram Zyada Mehboob Hote Hain To 
Unki Azmaish Aam Logo Ke Muqabil Badi Hoti Hai Aur 
Phir Unke Darjaat Ko Be Hisab Bulandi Ataa Ki Jaati Hai. 

Hazrat Ayyoob Alaihissalam Ke Sabr Ki Misal Di Jati Hai. 
Sabre Ayoob Ka Waqiya Bahut Mashhoor Hai. Aksar 
Muslamano Ko Na Sirf Ye Maloom Hai Balke Wo Apne 
Mushkil Waqt Mein Ise Yaad Kar Ke Isse Madad Bhi Lete 
Hain. Is Waqiye Se Mutaliq Kayi Batein Aisi Mashhoor Ho 
Gayi Hain Jo Durust Nahi Hain. Wo Batein Is Tarah Hain Ke 
Aap Ke Jism Mein Keede Pad Gaye The Jis Ki Wajah Se Log 
Aap Se Door Hone Lage Aur Aap Ko Gaaon Se Baahar Nikal 
Diya Gaya. 

Ek Qawwal Ne Ye Tak Kaha Ke Logo Je Aapko Wahan 
Phenk Diya Jahan Kooda Phenka Jaata Hai. 

Hazrat Ayyoob Ke Waqiye Par Tehqeeq 


Ham Ne Is Waqiye Ke Baare Mein Baaz Ulama-e-Ahl-e- 
Sunnat Ki Tehqeeqat Ko Jama Kiya Hai Taake In Be Asl 
Baato Ka Radd Ho Sake Aur Saath Mein Asal Waqiye Se 
Logo Ko Roshnaas Karaya Jaaye. 

Iska Janna Bahut Zaroori Hai Warna Ambiya E Kiram Ki 
Taraf Aisi Batein Mansoob Kama Ek Musalman Ke Liye 
Uske Imaan Par Asar Andaz Ho Sakta Hai. 


Khalifa -e- Huzoor Muftiye Aazam -e- Hind, Shaarahe 
Bukhari, Allama Mufti Shariful Haque Amjadi 
Rahimahullahu Ta'ala Likhte Hain Ke Ye Sahih Hai Aur 
Quraan Se Saabit Hai Ke Hazrate Ayyub Alaihissalam Ko Ba 
Taure Aazmayish Beemari Mein Mubtala Kiya Gaya Aur Wo 
Beemari Kya Thi To Bahut Se Mufassireen Ne Likha Hai Ke 
Aapke Jism Par Phode Nikal Aaye The Jis Mein Keede Pad 
Gaye The 


Jis Sawal Ke Jawab Mein Aapne Ye Tehreer Farmaya Hai Us 
Mein Saayil Ne Ek Riwayat Ka Zikr Kiya Tha Jo Kuchh Is 
Tarah Bayaan Ki Jaati Hai Ke Hazrat Ayyub Alaihissalam Ke 
Jism Se Ek Keeda Paani Mein Gira Aur Wo Jheenga Machhli 
Ban Gaya 

Aap Likhte Hain Ke Ye Riwayat Meri Nazar Se Nahin Guzri 
Aur Jisne Bayaan Ki Hai Us Par Lazim Hai Ke Haw ala Pesh 
Kare Aur Agar Wo Khud Ghad Kar Bayaan Karta Hai To Us 

Hazrat Ayyoob Ke Waqiye Par Tehqeeq 


Par Tauba Farz Hai (Phir Aap Likhte Hain Ke) Ye Bhi Haque 
Hai Ke Ambiya -e- Kiraam Aisi Beemari Se Munazza Hain 
Jis Se Ghin Aaye 

(512 

Ek Aur Sawal Kiya Gaya Jis Mein Jism Par Keede Pad Jaane 
Ki Baat Thi To Aap Likhte Hain Ke Ye Waqiya Tafaseer Ki 
Kutub Mein Maujood Hai Aur Ye Ba Taure Aazmayish Tha 
Lihaza Is Par Koi Aitraz Nahin 

(553j<ty) 

Hazrat Allama Mufti Waqaruddin Qadri Rahimahullahu 
Ta'ala Likhte Hain Ke : 

Hazrate Ayyoob Alaihissalam Ke Jism Par Aise Keede Padna 
Manqool To Hai Par Tamam Mufassireen Ne Ise Naqal Nahin 
Kiya Hai 

Baaz Tafseero Mein Aise Waqiyaat Ko Likh Kar Inki Sihhat 
(Yaani Sahih Hone) Ke Baare Mein Ye Likh Diya Gaya Hai 
Ke Allah Ta'ala Behtar Jaanta Hai Jisse Maloom Hota Hai Ke 
Inhein Bhi Waqiye Ke Baare Mein Shubha (Doubt) Tha 

Allah Ta'ala Ambiya -e- Kiraam Ko Kisi Aise Marz Mein 
Mubtala Nahin Farmata Jisse Logon Ko Nafrat Ho Lihaza Jab 
Tak Kisi Sahih Hadees Se Ye Waqiya Saabit Na Ho, Tab Tak 
Ise Bayaan Kama Theek Nahin Hai 

(70 U’cl&fji&UViijP'O 

Hazrat Ayyoob Ke Waqiye Par Tehqeeq 


Yahan Sawal Karne Waale Ne Chand Waqiyaat Ka Zikr Kiya 
Tha Maslan Keede Pad Jaana Phir Logon Ka Aapko Ilaqe Se 
Baahar Nikaal Dena Aur Phir Ye Ke Jab Koi Keeda Badan 
Se Neeche Gir Jaata To Aap Use Utha Kar Waapas Jism Par 
Rakh Lete Waghaira 

Ye Baat To Kutub -e- Aqaid Mein Milti Hai Ke Ambiya -e- 
Kiraam Aisi Beemari Se Paak Hote Hain Jinse Log Nafrat 
Karein Ya Ghin Karein Kyunki Agar Aisa Ho To Phir 
Fareeza -e- Tableegh Mein Rukawat Banega Aur Ambiya 
Logon Ke Darmiyan Hidayat Le Kar Aate Hain Phir Agar 
Unko Aisa Marz Ho To Log Door Honge Aur Ye Is Fareeza 
-e- Tableegh Ke Maane Hoga 


Fatawa Markaz Tarbiyat -e- Ifta Mein Ek Sawal Hai Ke 
Hazrate Ayyub Alaihissalam Ko Kis Tarah Ka Marz Hua 
Tha? Aur Kya Jism Par Keede Pade The Ya Nahin? 


Maulana Muhammad Habeebullah Misbahi Likhte Hain Ke 
Hazrate Ayyoob Alaihissalam Ki Aazmayish Se Mutalliq Jo 
Waqiyaat Mash'hoor Hain Unhein Jhutlaya Nahin Ja Sakta 
Jis Tarah Hazrate Adam Alaihissalam Ki Tauba Ke Mutalliq 
Waqiyaat Albatta Ahadees -e- Sahiha Mein Keede Padne Ka 
Zikr Kahin Nahin Milta, Beshak Allah Ta'ala Ne Hazrate 
Ayyoob Alaihissalam Ko Aazmayish Mein Daala Phir Aapke 
Maqaam -e- Rifat Mein Bulandi Ata Farmayi 

Hazrat Ayyoob Ke Waqiye Par Tehqeeq 


(393</<2&<i? /JjDO 

Jab Ahadees -e- Sahiha Mein Keede Padne Ka Zikr Nahin To 
Aisi Riwayato Ko Bayaan Kama Dumst Nahin Hai Kyunki 
Ek Taraf Aqaid Mein Ye Baat Sarahat Ke Saath Mazkoor Hai 
Ke Ambiya -e- Kiraam Aisi Beemariyo Se Paak Hote Hain 
Jinse Awaam Nafrat Karti Ho Ya Jinse Ghin Karti Ho 

Allama Badmddin Ayeni Hanafi Rahimahullahu Ta'ala 
Likhte Hain Ke Hazrate Ayyoob Alaihissalam Ne Jo Farmaya 
Tha Ke Aye Rab Mujhe Sakht Takleef Pahunchi Hai To Is 
Takleef Ke Bayaan Mein Hasbe Zel Aqwaal Hain : 

(1) Hazrate Ayyub Alaihissalam Ko Ye Takleef Isliye 
Pahunchi Ke Logon Ne Kaha Ke Inhone Koi Bada Gunaah 
Kiya Hoga Tabhi Inhein Ye Marz Hua Hai (Maaz Allah) 

(2) In Par 40 Dino Tak Wahi (Allah Ki Taraf Se Paigham) 
Nahin Aaya Tha Jiski Wajah Se Takleef Huyi 

(3) Ye Aapne Us Waqt Dua Ki Thi Jab Keedo Ne Aapke 
Poore Jism Ko Kha Liya Tha Aur Aapke Jism Ki Taraf 
Chalne Lage The 

Is Par Allama Ghulam Rasool Sayeedi Rahimahullahu Ta'ala 
Likhte Hain Ke Ye Mahaz Batil Hai 

Allah Ke Nabi Aisi Beemariyo Se Paak Hote Hain Jinse Log 
Nafrat Karein Aur Keede Pad Jaana Dekhne Waalo Ke Liye 
Moojibe Nafrat Hai 

Hazrat Ayyoob Ke Waqiye Par Tehqeeq 


Allah Ke Nabi Pur Kashish Hote Hain Ke Log Unki Taraf 
Raghbat Karein Na Ke Wo Aise Haal Mein Ho Ke Log Unse 
Door Ho Jaayein Aur Nafrat Karein 

(4) Ye Dua Aapne Us Waqt Ki Thi Jab Aapki Biwi Aapko 
Chhod Kar Chali Gayi Thi Aur Koi Aapki Dekh Bhaal Karne 
Waala Na Tha 

(5) Hazrate Hasan Basri Ne Bayaan Kiya Ke Ibleese Layeen 
Ek Bakri Ka Bachha Le Kar Hazrate Ayyub Alaihissalam Ki 
Biwi Ke Paas Aaya Aur Kaha : 

Turn Apne Shauhar Se Kaho Ke Is Bakri Ke Bachhe Ko Mere 
Naam Par Zibah Kar Dein Phir Wo Tandrust Ho Jaayenge 
Phir Wo Le Kar Gayi Aur Bataya To Hazrate Ayyub 
Alaihissalam Ne Farmaya Ke Turn Mujhe Halaak Karne Lagi 
Thi! 

Jab Allah Ne Mujhe Shifa Di To Main Tumhein 100 Kode 
Maarunga 

Phir Aapne Apni Biwi Ko Ghar Se Nikaal Diya Aur Akele 
Reh Gaye Tab Ye Kaha Ke "Mujhe Sakht Takleef Pahunchi 
Hai" 

Inke Ilawa Aur Bhi Aqwaal Hain 

Agar Ye Aitraz Kiya Jaaye Ke Jab Hazrate Ayyub 
Alaihissalam Ko Ibteda Mein Takleef Pahunchi To Us Waqt 
Aapne Dua Kyun Nahin Ki? 

Is Ka Jawab Ye Hai Ke Unhein Ilm Tha Ke Ye Taqdeer Hai 
Aur Banda Taqdeer Mein Tasarruf Nahin Kar Sakta Aur 

Hazrat Ayyoob Ke Waqiye Par Tehqeeq 


Dusra Jawab Ye Hai Ke Ibteda Mein Isliye Dua Nahin Ki 
Taaki Beemari Se Aapko Zyada Sawaab Mile 

Aur Is Aayat Mein Ye Hai Ke Tu Raham Karne Waalo Se 
Zyada Raham Karne Waala Hai 

Ba Zaahir Ye Chahiye Tha Ke Wo Allah Se Dua Karte Ke 
Meri Is Takleef Ko Door Farma Par Aapne Dua Ki Ke Tu Sab 
Se Zyada Raham Karne Waala Hai Goya Is Mein Aap 
Alaihissalam Ne Kaha Ke Tu Raham Karne Waala Hai Aur 
Mere Haal Par Raham Farma Aur Mujhe Is Marz Se Shifa 
Ata Farma 


Hazrate Ayyoob Alaihissalam Ki Beemari Ke Qisse Ke 
Mutalliq Imam Ibne Abi Haatim, Imam Ibne Jareer, Imam 
Ibne Hibban Aur Hakim Ne Apni Apni Sanado Ke Saath 
Hazrate Anas Radiallaho Ta'ala Anho Se Ye Riwayat Ki Hai 
Ke Hazrate Ayyub Alaihissalam Marz Mein 13 Saal Mubtala 
Rahe Aur Khalid Bin Dareek Ne Kaha Ke 80 Saal Ki Umr 
Mein Aapke Saath Ye Mamla Pesh Aaya Tha Aur Hazrate 
Ibne Abbas Ne Farmaya Ke Wo Is Museebat Mein 7 Saal 
Mubtala Rahe Aur Un Par Ye Museebat 70 Saal Ki Umr Mein 
Aayi Thi 

Hasan Basri Ki Taraf Mansoob Hai Ke Unhone Kaha Ke 
Hazrate Ayyub Alaihissalam Ko Bani Israyeel Ke Kachra 
Ghar Mein Phenk Diya Gaya Tha Aur Wo 7 Saal Tak Is Mein 
Pade Rahe The 

Hazrat Ayyoob Ke Waqiye Par Tehqeeq 


Ye Riwayat Sahih Nahin Hai 

Allah Ta'ala Apne Nabiyo Ko Ba Waqaar Haalat Mein 
Rakhta Hai Aur Unko Koode Karkat Ki Jagah Phenk Dena 
Aur Saat Saal Tak Unka Wahan Pade Rehna Unke Waqaar 
Aur Unki Azmat Ke Manafi Hai 


Allah Ta'ala Apne Nabiyo Ke Mutalliq Farmata Hai 


(33 : ^ jT; <&oji j* ofjjM dtzu&xtj&iduv 


"Beshak Allah Ne Chun Liya Adam Aur Nooh Aur Ibrahim 
Ki Awlaad Aur Imran Ki Awlaad Ko (Unke Zamane Ke) 
Saare Jahaan Waalo Par" 


Allah Ta'ala Irshad Farmata Hai 


) 9s 

* ° . 0 . 0 ^ /o;'/ 1 a 9 , f a 9 , , 0 

( 86b84 


"Aur Humne Ibrahim Ko Is'haaq Aur Yaqoob Ata Kiye, Aur 
Humne Sab Ko Hidayat Di Aur Isse Pehle Humne Nooh Ko 
Hidayat Di Aur Un Ki Awlaad Mein Se Dawood Aur 
Suleman Aur Ayyub Aur Yusuf Aur Moosa Aur Haroon Ko 

Hazrat Ayyoob Ke Waqiye Par Tehqeeq 


Hidayat Di Aur Hum Isi Tarah Neki Karne Waalo Ko Jaza 
Dete Hain, Aur Zakariya Aur Yahya Aur Eisa Aur Ilyaas (Sab 
Ko Hidayat Di Aur) Ye Sab Saliheen Mein Se Hain Aur 
Ismayeel Aur A1 Yasa Aur Yunus Aur Looth (Ko Hidayat Di) 
Aur Hum Ne In Sab Ko Tamam Jahaan Waalo Par Fazeelat 
Ata Farmayi" 

Aale Imran Ki Aayaat Mein Allah Ta'ala Ne In Ke Baare 
Mein Farmaya Ke Humne Inko Chun Fiya Yaani Pasand Aur 
Muntakhab Kar Fiya Aur Jo Allah Ta'ala Ka Pasandeeda Aur 
Pyara Ho Us Ke Baare Mein Ye Kaise Kaha Ja Sakta Hai Ke 
Wo Saat Saal Tak Koode Kachre Mein Pada Raha? 


Suratul Anaam Ki Aayaat Mein Hazrate Ayyub Alaihissalam 
Samet Deegar Ambiya Ke Fiye Farmaya Ke Humne Inhein 
Tamam Jahaan Waalo Par Fazeelat Di Hai To Kya Ye Ho 
Sakta Hai Ke Jise Allah Ta'ala Ne Jahaan Waalo Par Fazeelat 
Di Ho Wo 7 Saal Tak Koode Kachre Mein Pada Rahe? (Maaz 
Allah) 

Allah Ta'ala Ambiya Alaihimussalam Ko Pasandeeda Aur 
Marghoob Aur Dilkash Shakhs Bana Kar Dunya Mein Bhejta 
Hai Taaki Fog Unki Taraf Raghbat Karein Aur Unse Manoos 
Ho Aur Jo Allah Ka Paigham Sunayein Fog Use Qabool 
Karein Aur Jo Shakhs 7 Saal Tak Koode Kachre Mein Pada 
Rahega To Fog Uski Taraf Raghbat Kar Ke, Usse Mutassir 
Ho Kar Us Ka Paigham Sunenge Ya Usse Mutanaffar Honge 

Hazrat Ayyoob Ke Waqiye Par Tehqeeq 


Ye Riwayat Ambiya -e- Kiraam Ki Azmat Aur Unke Mansab 
Ke Bilkul Khilaf Hai Aur Allah Ta'ala Ambiya Ko Jis Hikmat 
Ke Liye Dunya Mein Bhejta Hai, Us Hikmat Ke Manafi Hai 

Allama Ayeni Par Lazim Tha Ke Is Riwayat Ko Apni Sharah 
Mein Naqal Na Karte Aur Agar Kar Diya Tha To Is Ka Radd 
Karte 

Hazrate Ayyoob Alaihissalam Par Koi Sakht Beemari 
Musallat Ki Gayi Thi Par Wo Beemari Aisi Nahin Thi Ke 
Jisse Log Ghin Khaayein, Hadeese Sahih Marfu Mein Is 
Qism Ki Kisi Cheez Ka Zikr Nahin Hai Sirf Un Ke Maal 
Maweshi Aur Awlaad Ke Mar Jaane Ka Aur Beemari Par 
Sabr Karne Ka Zikr Hai 


Ulama Aur Wayizeen Ko Chahiye Ke Wo Hazrate Ayyub 
Alaihissalam Ki Taraf Aise Ahwaal Ko Mansoob Na Karein 
Jinse Logon Ko Ghin Aaye Aur Darje Zel Aayat Ko Bhi 
Malhooze Khatir Rakhna Chahiye 


"Aur Ye Sab Humare Pasandeeda Aur Nek Log Hain" 

(48 :<j«) 

Allama Ghulam Rasool Sayeedi Rahimahullahu Ta'ala Ne Is 
Ke Ilawa Jo Humne Bukhari Ki Sharah Neamul Baari Se 
Naqal Kiya, Quraan Ki Tafseer Tibyaanul Quraan Mein Bhi 
Is Par Tafseeli Bahas Ki Hai, Likhte Hain : 

Hazrat Ayyoob Ke Waqiye Par Tehqeeq 


Ulama -e- Tafseer Aur Ulama -e- Tarikh Ne Ye Bayaan Kiya 
Hai Ke Hazrate Ayyub Alaihissalam Bahut Maldaar Shakhs 
The, Un Ke Paas Har Qism Ka Maal Tha, Maweshi Aur 
Ghulam The Aur Zarkhez Aur Ghalla Se Lahlahate Huye 
Khet Aur Baghaat The Aur Hazrate Ayyub Alaihissalam Ki 
Awlaad Bhi Bahut Thi Phir Unke Paas Se Ye Tamam 
Neamatein Jaati Rahi Aur Unke Dil Aur Zubaan Ke Siwa 
Unke Jism Ka Koi Uzw Salamat Na Raha Jinse Wo Allah 
Ta'ala Ka Zikr Karte Rehte The Aur Wo In Tamam Masaib 
Mein Sabir The Aur Sawaab Ki Niyyat Se Subah Aur Shaam 
Aur Din Aur Raat Allah Ta'ala Ka Zikr Karte Rehte The 


Unke Marz Ne Bahut Tool Kheencha Hatta Ke Unke Dost 
Aur Ahbaab Unse Ukta Gaye, Unko Shehar Se Nikaal Diya 
Gaya Aur Koode Aur Kachre Ki Jagah Daal Diya Gaya, Unki 
Biwi Ke Siwa Unki Dekh Bhaal Karne Waala Koi Na Tha, 
Unki Biwi Logon Ke Ghar Mein Kaam Karti Aur Usse Jo 
Ujrat Milti Usse Apni Aur Hazrate Ayyub Ki Zarooriyaat Ko 
Poora Karti 


Wahab Bin Munabbe Aur Deegar Ulama -e- Bani Israyeel Ne 
Hazrate Ayyub Alaihissalam Ki Beemari Aur Unke Maal Aur 
Awlaad Ki Halakat Ke Mutalliq Bahut Taweel Qissa Bayaan 
Kiya Hai 

Mujahid Ne Bayaan Kiya Hai Ke Hazrate Ayyub 
Alaihissalam Wo Pehle Shakhs Hain Jinko Chechak Huyi 

Hazrat Ayyoob Ke Waqiye Par Tehqeeq 

Thi, Unki Beemari Ki Muddat Mein Kayi Aqwaal Hain, 
Wahab Bin Munabbe Ne Kaha Wo Teen Saal Tak Beemari 
Mein Mubtala Rahe 


Hazrate Anas Radiallaho Ta'ala Anho Ne Kaha Wo Saat Saal 
Aur Kuchh Maah Beemari Mein Mubtala Rahe, Unko Bani 
Israyeel Ke Kachre Daalne Ki Jagah Par Daal Diya Gaya Tha 
Aur Unke Jism Mein Keede Pad Gaye The Hatta Ke Allah 
Ta'ala Ne Unse Beemari Ko Door Kar Diya Aur Un Ko Sihhat 
Aur Aafiyat Ata Farmayi 


Hameed Ne Kaha Wo 18 Saal Beemari Mein Mubtala Rahe, 
Unke Saare Jism Se Gal Kar Gosht Gir Gaya Tha Aur Jism 
Par Sirf Haddiya Aur Kuchh Gosht Baaqi Reh Gaya Tha 

Ek Din Unki Biwi Ne Kaha Aye Ayyub Aapki Beemari Bahut 
Tool Pakad Gayi Hai, Aap Allah Ta'ala Se Dua Karein Ke 
Wo Aapko Sihhat Aur Aafiyat Ata Farmaye 

Hazrate Ayyoob Alaihissalam Ne Farmaya Ke Main 70 Saal 
Sihhat Aur Aafiyat Ke Saath Raha Hoon, Haq To Ye Hai Ke 
Main Ab 70 Saal Sabr Karoon 

Hazrat Ayyoob Ke Waqiye Par Tehqeeq 


Jism Par Keede Padne Ki Tehqeeq: 

Hafiz Abul Qasim Ali Bin A1 Hasan Ibne Asaakir (Mutawaffa 
571 Hijri) Ne Hazrate Ayyoob Alaihissalam Ki Beemari Ka 
Naqsha Is Tarah Kheencha Hai: 

Zubaan Aur Dil Ke Ilawa Hazrate Ayyub Alaihissalam Ke 
Tamam Jism Par Keede Pad Gaye The 

Unka Dil Allah Ki Madad Se Ghani Tha Aur Zubaan Par 
Allah Ka Zikr Jaari Rehta Tha 

Keedo Ne Unke Tamam Jism Ko Kha Liya Aur Jism Par Bas 
Haddiya Aur Ragein Baaqi Reh Gayi Thi Phir Keedo Ke 
Khaane Ke Liye Bhi Kuchh Baaqi Na Raha Phir Keede Ek 
Dusre Ko Khane Lage, Do Keede Baaqi Reh Gaye The, 
Unhone Bhook Ki Shiddat Mein Ek Dusre Par Hamla Kiya 
Aur Keeda Dusre Ko Kha Gaya Phir Ek Keeda Unke Dil Ki 
Taraf Badha Taaki Us Mein Soorakh Kare Tab Hazrate 
Ayyub Alaihissalam Ne Ye Dua Ki Ke Beshak Mujhe Sakht 
Takleef Pahunchi Hai Aur Tu Sab Reham Karne Waalo Se 
Zyada Reham Karne Waala Hai 


Hazrate Ayyoob Alaihissalam Ke Jism Mein Keede Padne Ka 
Waqiya Hafiz Ibne Asakir Aur Hafiz Ibne Kaseer Dono Ne 
Bani Israyeel Ke Ulama Se Naqal Kiya Hai... 

Hazrat Ayyoob Ke Waqiye Par Tehqeeq 


Hazrate Ayyoob Alaihissalam Ke Jism Mein Keede Padne Ka 
Waqiya Hafiz Ibne Asakir Aur Hafiz Ibne Kaseer Dono Ne 
Bani Israyeel Ke Ulama Se Naqal Kiya Hai Aur Inki Itteba 
Mein Mufassireen Ne Bhi Zikr Kiya Hai Lekin Humare 
Nazdeek Ye Waqiya Sahih Nahin Kyunki Allah Ta'ala 
Ambiya Alaihimussalam Ko Aise Haal Mein Mubtala Nahin 
Karta Jisse Logon Ko Nafrat Ho Aur Wo Un Se Ghin 
Khaayein 


Allah Ta'ala Ne Ambiya Alaihimussalam Ke Mutalliq 
Farmaya : 

Ye Sab Humare Pasandeeda Aur Nek Log Hain 

(47:<j») 


Hazrate Ayyoob Alaihissalam Par Koi Sakht Beemari 
Musallat Ki Gayi Thi Lekin Wo Beemari Aisi Nahin Thi Jisse 
Log Ghin Khaayein 

Hadeese Sahih Marfu Mein Bhi Is Qism Ki Kisi Cheez Ka 
Zikr Nahin, Sirf Unki Awlaad Aur Unke Maal Maweshi Ke 
Mar Jaane Aur Unke Beemar Hone Par Sabr Ka Zikr Hai 


Ulama Aur Wayizeen Ko Chahiye Ke Wo Hazrate Ayyub 
Alaihissalam Ki Taraf Aise Ahwaal Ko Mansoob Na Karein 
Jinse Logon Ko Ghin Aaye 

Hazrat Ayyoob Ke Waqiye Par Tehqeeq 


Ab Hum Is Silsile Mein Hadeese Sahih Marfu Ka Zikr Kar 
Rahe Hain 


Hazrate Anas Bin Malik Radiallaho Ta'ala Anho Bayaan 
Karte Hain Ke Rasoolullah Sallallaho Ta'ala Alaihi Wasallam 
Ne Irshad Farmaya : 

Beshak Hazrate Ayyub Alaihissalam Apni Beemari Mein 18 
Saal Mubtala Rahe, Unke Bhaiyo Mein Se Do Shakhso Ke 
Siwa Sab Logon Ne Unko Chhod Diya Khwah Wo Rishtedar 
Ho Ya Aur Log Ho 

Wo Dono Roz Subah Wa Shaam Inke Paas Aate The 


Ek Din Ek Ne Dusre Se Kaha Ke Kya Turn Ko Maloom Hai 
Ke Ayyub Ne Koi Aisa Bahut Bada Gunaah Kiya Hai Jo 
Dunya Mein Kisi Ne Nahin Kiya, 

Dusre Ne Kaha Kyunki 18 Saal Se Allah Ta'ala Ne Is Par 
Raham Nahin Farmaya Hatta Ke Isse Iski Beemari Ko Door 
Farma Deta 

Hazrate Ayyoob Alaihissalam Ne Kaha Ke Main Iske Siwa 
Aur Kuchh Nahin Jaanta Ke Do Aadmiyo Ke Paas Se Guzra 
Jo Aapas Mein Jhagad Rahe The Aur Allah Ta'ala Ka Zikr 
Kar Rahe The, Main Apne Ghar Gaya Taaki Unki Taraf Se 
Kaffar Ada Karoon Kyunki Mujhe Ye Napasand Tha Ke Haq 
Baat Ke Siwa Allah Ta'ala Ka Naam Liya Jaaye 


Page 15 of 24 



Hazrat Ayyoob Ke Waqiye Par Tehqeeq 


Hazrate Ayyoob Alaihissalam Apni Zarooriyaat Ke Liye 
Jaate The Aur Jab Unki Haajat Poori Ho Jaati To Unki Biwi 
Un Ka Haath Pakad Kar Le Aati 

Ek Din Unko Waapas Aane Mein Kaafi Der Ho Gayi, Allah 
Ta'ala Ne Un Par Ye Wahi Ki: 

(Zameen Par) Apni Edi Maariye, Ye Nahane Ka Thanda Aur 
Peene Ka Paani Hai 

Allah Ta'ala Ne Unki Saari Beemari Ko Is Us Paani Mein 
Nahane Se Door Kar Diya... 


Paani Mein Nahane Se Beemari Door Ho Gayi Aur Aap Pehle 
Se Bahut Sihhat Mand Aur Haseen Ho Gaye 

Unki Biwi Unhein Dhundti Huyi Aayi Aur Dekh Kar Kaha 
Aye Shakhs Allah Tumhein Barkat De Kya Tumne Allah Ke 
Nabi Ko Dekha Hai Jo Beemar The, Allah Ki Qasam Maine 
Tumse Zyada Unke Mushabe Aur Tandrust Shakhs Koi 
Nahin Dekha, Hazrate Ayyub Alaihissalam Ne Farmaya 
Main Hi Hoon 


Hazrate Ayyoob Alaihissalam Ke Do Khalyaan The, Ek 
Gandum Ka Khalyaan Tha Aur Ek Jau Ka Khalyaan Tha 

Allah Ta'ala Ne Do Badal Bheje, Ek Badal Gandum Ke 
Khalyaan Par Is Qadr Barsa Ke Sone Se Bhar Diya Aur Dusre 
Baadal Ne Ek Khalyaan Ko Chandi Se Bhar Diya 

Imam Hakim Ne Kaha Ye Hadees Sahih Hai Aur Imam Zahbi 
Ne Bhi Mawafiqat Ki 

Hafiz Haismi Ne Kaha Ke Is Hadees Ko Imam Abu Yaala Ne 
Aur Imam Bazzaar Ne Riwayat Kiya Hai Aur Imam Bazzaar 
Ki Sanad Sahih Hai 

(208 lA 8 &«>'Ij>Ij£) 


Hazrate Ayyoob Alaihissalam Ke Nuqsanaat Ki Talaafi: 
Quraane Majeed Mein Hai: 

Aur Humne Use Us Ka Poora Kumba Ata Farmaya Balki 
Apni Rehmat Se Itna Hi Aur Bhi Iske Saath Aur Ye Aql 
Waalo Ke Liye Naseehat Hai 

(43:yfi) 

Hazrat Ayyoob Ke Waqiye Par Tehqeeq 


Baaz Kehte Hain Ke Pehla Kumba Jo Bataur -e- Aazmaish 
Halaak Kar Diya Gaya Tha Use Zinda Kar Diya Gaya Aur 
Uski Misl Mazeed Kumba Ata Kar Diya Gaya Aur Allah Ne 
Pehle Se Zyada Maal Aur Awlaad Se Unhein Nawaz Diya Jo 
Pehle Se Dugna Tha 

Ise Padh Kar Momin Dil Qaraar Paata Hai Aur Rab Ki 
Rehmat Paane Ke Liye Dua Karne Lagta Hai 

Allah Ta'ala Ki Taraf Se Aazmayisho Par Sabr Karne Waalo 
Ko Aisa Inaam Diya Jaata Hai Ke Jo Unke Paas Se Gaya, 
Usse Bhi Behtar Aur Zyada Mil Jaata Hai 

Ye Farman Padh Kar Kya Aankhein Thandi Nahin Hoti Ke 
Rabbe Kareem Irshad Farmata Hai "Balki Apni Rehmat Se 
Itna Hi Aur Bhi..." 

Allah Ta'ala Humein Har Haal Mein Us Ka Shukr Ada Karne 
Ku Taufiq Ata Farmaye 


Hazrate Ayyoob Alaihissalam Ki Zuaja Aur Qasam 


Hafiz Ibne Asakir Likhte Hain Ke Hazrate Ibne Abbas 
Radiallaho Ta'ala Anhuma Bayaan Karte Hain Ke Iblees Ne 
Raaste Mein Ek Taboot Bichhaya Aur Us Par Baith Kar 
Beemaro Ka Ilaaj Karne Laga 

Hazrate Ayyoob Alaihissalam Ki Biwi Wahan Se Guzri To 
Usne Puchha Kya Turn Beemari Mein Mubtala Us Shakhs Ka 

Hazrat Ayyoob Ke Waqiye Par Tehqeeq 

Bhi Ilaaj Karoge To Usne Kaha Ke Haan Is Shart Ke Saath 
Ke Jab Main Us Ko Shifa De Doon To Turn Ye Kehna Ke 
Turn Ne Shifa Di Hai, Iske Siwa Main Tumse Koi Aur Ajr 
Talab Nahin Karta 


Hazrate Ayyoob Alaihissalam Ki Biwi Ne Hazrate Ayyub 
Alaihissalam Se Is Ka Zikr Kiya To Unhone Farmaya Ke 
Turn Par Afsos Hai, Ye To Shaitan Tha Aur Allah Ke Liye 
Mujh Par Ye Nazr Hai Ke Agar Allah Ne Mujhe Sihhat De 
Di To Main Tumhein 100 Kode Maarunga Aur Jab Wo 
Tandrust Ho Gaye To Allah Ta'ala Ne Farmaya : 


Aur Apne Haath Se (Sau) Tinko Ka Ek Muthha (Jhaadu) 
Pakad Lein Aur Usse Maarein Aur Apni Qasam Na Todein 
Beshak Humne Inko Sabir Paaya, Wo Kya Hi Khoob Bande 
The Bahut Zyada Ruju Karne Waale 

(44 -.u>) 

Phir Hazrate Ayyub Alaihissalam Ne Apni Biwi Par Jhaadu 
Maar Kar Apni Qasam Poori Kar Li 

(108</<5&h)^&vIV^) 


Hazrate Ayyoob Alaihissalam Ne Apni Biwi Ko Sau Kode Ki 
Jagah Jo Ye Jhaadu Se Maar Kar Qasam Poori Ki To Fuqaha 
Ka Is Mein Ikhtelaf Jai Ke Ye Riayat Sirf Hazrate Ayyub 

Alaihissalam Ke Saath Khaas Thi Ya Koi Dusra Shakhs Bhi 
Sau Kodo Ki Jagah Sau Tinko Ki Jhaadu Maar Kar Qasam 
Todne Se Bach Sakta Hai 

Hadees Mein Hai: 


Hazrate Saad Bin Obada Radiallaho Ta'ala Anho Bayaan 
Karte Hain Ke Humare Gharo Mein Ek Shakhs Rehta Tha Jis 
Ki Khalqat Naaqis Thi 

Wo Apne Ghar Ki Ek Baandi Se Zina Karta Tha, Ye Qissa 
Saad Bin Obada Ne Rasoolullah Sallallaho Ta'ala Alaihi 
Wasallam Ke Saamne Pesh Kiya To Aap Sallallaho Ta'ala 
Alaihi Wasallam Ne Irshad Farmaya Ke Ise 100 Kode Maaro 

Musalmano Ne Kaha Ya Rasoolallah Par Ye To Is Ke 
Muqable Mein Bahut Kamzor Hai, Agar Humne Is Ko 100 
Kode Maare To Aapne Farmaya Ke Iske Liye 100 Tinko Ki 
Ek Jhaadu Lo Aur Wo Jhaadu Is Ko Ek Martaba Maar Do 


♦♦ 

Allama Boused Ne Kaha Ke Iski Sanad Zayeef Hai 

Hazrat Ayyoob Ke Waqiye Par Tehqeeq 


Quraan Aur Hadees Se Ye Maloom Hota Hai Ke Kamzor Aur 
Beemar Shakhs Par Qasam Poori Karne Ke Liye Ya Hadd 
(Islami Saza) Jaari Karne Ke Liye Sau Kode Maarne Ke 
Bajaye Sau Tinko Ki Jhaadu Maari Ja Sakti Hai 


Hazrate Ayyub Alaihissalam Ki Biwi Ka Naam Rehmat Binte 
Mansha Bin Yusuf Bin Yaqoob Bin Is'haaq Tha 


Hazrate Ibne Abbas Radiallaho Ta'ala Anhuma Bayaan Karte 
Hain Ke Allah Ta'ala Ne Hazrate Ayyub Alaihissalam Ko 
Tandrust Karne Ke Baad Un Ka Husno Shabaab Bhi Lauta 
Diya Tha Aur Unke Haan Iske Baad 26 Bete Paida Huye 

Hazrate Ayyoob Alaihissalam Iske Baad 70 Saal Tak Mazeed 
Zinda Rahe, Taaham Iske Khilaf Moarrikheen Ka Ye Qaul 
Hai Ke Jab Unki Wafaat Huyi To Unki Umr 93 Saal Thi 

( 31 hj 0 ‘l&gL^bgljJO 


Is Mein Mukhtalaf Riwayatein Hain Ke Hazrate Ayyoob 
Alaihissalam Ko Is Bhaari Ibtela Mein Mubtala Karne Ki Kya 
Wajah Thi 

Behar Haal Sahih Baat Ye Hai Ke Allah Ta'ala Apne Nek Aur 
Maqbool Bando Ko Masaib Mein Mubtala Karta Hai 

Hazrate Saad Bin Abi Waqqas Radiallaho Ta'ala Anho 
Bayaan Karte Hain Ke Rasoolullah Sallallaho Ta'ala Alaihi 
Wasallam Ne Irshad Farmaya Ke Logon Mein Sabse Zyada 
Masaib Mein Ambiya Alaihimussalam Mubtala Hote Hain 
Phir Saliheen Phir Jo Unke Qareeb Ho 

Insan Apni Deendari Ke Aitbar Se Masaib Mein Mubtala 
Hota Hai 

Agar Wo Apne Deen Mein Sakht Ho To Us Par Masaib Bhi 
Sakht Aate Hain 


G2398:(jizcA 

Is Waqiye Ke Mutalliq Jo Dalail Humne Pesh Kiye Unse Ye 
Baat Samajh Mein Aati Hai Ke Hazrate Ayyub Alaihissalam 
Ka Aazmayish Mein Daala Jaana Aur Unka Beemari Mein 

Hazrat Ayyoob Ke Waqiye Par Tehqeeq 

Mubtala Hona Phir Us Par Sabr Kama Aur Shukr Baja Laana 
Ye Baatein Saabit Shuda Hain Ke Jin Ka Inkar Nahin Kiya Ja 
Sakta Par Iski Tafseel Mein Mufassireen Aur Moarrikheen 
Ne Jo Riwayatein Naqal Ki Hain Un Sab Ko Sahih Tasleem 
Nahin Kiya Ja Sakta Kyunki Un Mein Ghair Munasib Baatein 
Maujood Hain Jinki Asal Tehqeeq Ke Baad Waazeh Ho Jaati 
Hai 


Allah Ta'ala Ki Rehmat Ho Ulama -e- Ahle Sunnat Par 
Jinhone Is Waqiye Ki Tehqeeq Farmayi Aur Ambiya 
Alaihimussalam Ki Shaano Azmat Ke Mutabiq Kalaam Kiya 


Is Baare Mein Chahiye Ke Aisi Riwayaat Se Bacha Jaaye 
Jinse Ambiya Ki Taraf Adna Si Bhi Tauheen Ka Shubha Ho 
Aur Hazrate Ayyub Alaihissalam Ke Mutalliq Keede Pad 
Jaane Aur Phir Unhein Koode Kachre Mein Phenk Dena, Ye 
Qatayi Munasib Nahin Ke Inhein Bayaan Kiya Jaaye Kyunki 
Ye Riwayaat Sahih Nahin Aur Is Tarah Ki Baato Ka Zikr 
Sahih Ahadees Mein Nahin Milta 


Mufassireen Aur Moarrikheen Kisi Ek Unwaan Ke Tehat 
Usse Mutalliqa Mawaad Ko Zyada Se Zyada Mahfooz Karne 
Ke Liye Baaz Awqaat Bahut Kuchh Naqal Kar Jaate Hain Jin 
Mein Sahih Ghalat Sab Shamil Ho Jaata Hai To Baade 
Tehqeeq Jab Maloom Ho To Lazim Hai Ke Bajaye Aisi 

Riwayaat Bayaan Karne Ya Unka Difa Karne Ke Unse 
Daaman Ko Bachaya Jaaye Warna Nuqsan Ke Ilawa Kuchh 
Haath Aane Waala Nahin 

Allah Ta'ala Humein Hidayat Ki Raah Par Qaayim Rakhe 

Hum Panaah Maangte Hain Shaitan Ke Shar Se 

Allah Humein Haqeeqat Ko Dekhne Aur Samajhne Ki Taufiq 
De 

